CELEX: 62014CN0566
Language: hr
Date: 2014-12-09 00:00:00
Title: Predmet C-566/14 P: Žalba koju je 9. prosinca 2014. podnio Jean-Charles Marchiani protiv presude Općeg suda (treće vijeće) donesene 10. listopada 2014. u predmetu T-479/13, Marchiani protiv Parlamenta

2.2.2015   
            
            
               HR
            
            
               Službeni list Europske unije
            
            
               C 34/18
            
         Žalba koju je 9. prosinca 2014. podnio Jean-Charles Marchiani protiv presude Općeg suda (treće vijeće) donesene 10. listopada 2014. u predmetu T-479/13, Marchiani protiv Parlamenta
   (Predmet C-566/14 P)
   (2015/C 034/20)
   Jezik postupka: francuski
   
      Stranke
   
   
      Žalitelj: Jean-Charles Marchiani (zastupnik: C.-S. Marchiani, odvjetnik)
   
      Druga stranka u postupku: Europski parlament
   
      Žalbeni zahtjev
   
   
               —
            
            
               Ukinuti presudu Općeg suda (treće vijeće) od 10. listopada 2014., Jean-Charles Marchiani/Europski parlament, donesenu u predmetu T-479/13.
            
         
      Žalbeni razlozi i glavni argumenti
   
   Žalitelj navodi pet žalbenih razloga u prilog svojoj žalbi.
   Kao prvo, smatra da je Opći sud počinio pogrešku koja se tiče prava time što je odbio na njega primijeniti tekst koji se odnosi na mjere provedbe Statuta članova Europskog parlamenta. Odluka od 4. srpnja 2014. donesena je, naime, u postupku koji je nezakonit zbog svoje suprotnosti odluci Predsjedništva Europskog parlamenta od 19. svibnja i 9. srpnja 2008. o mjerama provedbe Statuta članova Europskog parlamenta. Osim toga, ta je odluka, šire gledano, donesena kršenjem načela kontradiktornosti i poštovanja prava obrane.
   Kao drugo, Opći sud je počinio pogrešku koja se tiče prava te je njegovo obrazloženje proturječno zbog njegova pozivanja na Pravilnik FID u cilju potvrđivanja sporne odluke od 4. srpnja 2013. S jedne strane, odluka od 4. srpnja 2013. rezultat je pogrešne primjene Pravilnika FID, stavljenog van snage 2009. S druge strane, Opći sud, koji se isprva pozivao na navedeni Pravilnik FID, u tijeku dokazivanja se na njega potpuno prestao pozivati navođenjem Financijske uredbe Europske unije iz 2012. kao isključive pravne osnove.
   Kao treće, žalitelj prigovara Općem sudu da je počinio pogrešku koja se tiče prava u potpunosti prebacivši na žalitelja teret dokazivanja.
   Kao četvrto, Opći sud je počinio grubu povredu načela nepristranosti obvezatnog za sva tijela Europske unije u izvršavanju njihovih dužnosti. Naime, Opći sud uopće nije vodio računa o političkim funkcijama koje je ranije izvršavao glavni tajnik Europskog parlamenta, autor pobijane odluke.
   Naposljetku, žalitelj Općem sudu prigovara da je počinio pogrešku koja se tiče prava prihvativši da je u odluci od 4. srpnja 2013. odlučeno o iznosima u odnosu na čiju je naplatu u svakom slučaju nastupila zastara. Žalitelj stoga navodi da je nepoštovanje od strane Općeg suda pravila o zastari dovelo do povrede načela zabrane retroaktivnosti akata Zajednice, načela legitimnog očekivanja kao i načela razumnog roka.